Búcsú-napok Perkátán : Perkáta Nagyközség hivatalos honlapja
Az idei évben 2019. szeptember 6-a és 8-a között szervezték meg Perkátán, a Búcsú-napok elnevezésű eseményt. A három napos rendezvény során színvonalas programokkal várták az érdeklődőket a Győry-kastély kertjébe. A rendezvénysorozat első napján, szeptember 6-án 20 órakor kezdődtek a szórakoztató programok: elsőként Gyémi lépett színpadra, majd 21 órától hajnali 1-ig a Digitál együttes zenélt a kilátogatóknak. Másnap, szeptember 7-én 9 órakor az Egészségház új szárnyának átadó ünnepségével folytatódott az esemény, ahol egy domborművet is avattak, melyen a település köztiszteletben álló egykori orvos házaspárjának, Dr. Baráth Károlynak és Dr. Kádár Magdolnának arcképe látható. Az avató ünnepséget követően Perkáta Nagyközség Önkormányzata díszközgyűlésére várták a vendégeket a szervezők a Győry-kastély dísztermébe, majd 11 órakor megnyílt a Hadtörténeti makett kiállítás, s utána a Falvédő kiállítás is, ahol konyhai hímzett falvédőket, fali textileket, és patchwork munkákat lehet megtekinteni. A délutáni órák során a kastélykertbe látogatókat gyermek programokkal várták, többek között kézműveskedni, íjászkodni lehetett, illetve arcfestés, csillámtetoválás és egy lufi hajtogató bohóc állt mindenki rendelkezésére, 17 óra után pedig Vátkai Zsombor, kétszeres országos stunt rider bajnok tartott bemutatót a bitumenes pályán. Az időjárás viszontagságai miatt a kintre tervezett koncertek végül a Faluházban kerültek megtartásra, ahol 21 órától Oszvald Marika szórakoztatta a közönséget, majd 22 órától Kovács Kati énekelt, s varázsolt jó hangulatot az estre, mely egy bállal zárult. A Búcsú-napok utolsó programpontjára szeptember 8-án került sor, ahol is a Győry-kastély dísztermében megtartott Kisboldogasszony napi ünnepi szentmisére várták a település lakóit.